20 की उम्र में हाथी को पालतू बनाना जुल्म
सिटी रिपोर्टर | बिलासपुर/रायपुर
बिलासपुर के अचानकमार टाइगर रिजर्व क्षेत्र से एक महीने पहले पकड़े गए 20 साल के हाथी को वन विभाग जबरन नियम के विपरीत जाकर पालतू बनाने में लगा हुआ है। जबकि केंद्र सरकार के वन मंत्रालय के वाइल्ड लाइफ आईजी का कहना है कि इतने उम्र के हाथी को जबरन जुल्म कर पालतू नहीं बनाया जा सकता है। यह मानव जीवन के लिए खतरा है। यह खुलासा रायपुर के वाइल्ड लाइफ को लेकर काम करने वाले एक व्यक्ति की शिकायत के बाद हुआ है। उन्होंने जंगली हाथी को बंदी बनाकर रखने की शिकायत महीनेभर पहले केंद्र और राज्य सरकार के मंत्री और वन विभाग के अधिकारियों से की थी। इस मामले में केंद्र की वाइल्ड लाइफ विभाग ने छत्तीसगढ़ वन विभाग से रिपोर्ट मांगने की बात कही है।
एक महीने पहले 20 साल का एक हाथी भटककर बिलासपुर के सिहावल सागर पहुंच गया था। इस हाथी ने अचानकमार टाइगर रिजर्व एरिया के कुछ गांवों में लोगों के घायल करने के साथ खेतों में फसल को नुकसान पहुंचाया था। वन विभाग ने हाथी को ट्रैंक्वेलाइज कर बिंदावल लेकर आए। यहां उसे जंजीर में बांधकर रखा गया है। उसे पालतू बनाने की कोशिश की जा रही है, इससे उसके शरीर पर काफी घाव हो गए हैं। महीनेभर पहले जंगल से हाथी पकड़कर उसे जंजीर में बांधकर जख्मी करने की शिकायत को लेकर रायपुर शंकर नगर निवासी नितिन सिंघवी ने की थी। उन्होंने पर्यावरण, वन और जल परिवर्तन मंत्रालय भारत सरकार विभाग के अधिकारियों को भी सूचित किया। उनकी शिकायत पर 29 दिसंबर को वन विभाग वाइल्ड लाइफ के आईजी डॉ. एसके खंडूरी ने जवाब देते हुए कहा कि ऐसा नहीं किया जा सकता है। उन्होंने ई-मेल के जरिये दिए अपने जवाब में लिखा कि उन्हें विश्वास ही नहीं हो रहा है कि इतने उम्र के हाथी को बंदी बनाकर उसे पालतू बनाने की कोशिश की जा रही है। ऐसा करना तो मानव जिंदगी के लिए खतरा की तरह है। जबकि पकड़े गए हाथी को ट्रैंक्वेलाइज कर उसे पुनर्वास के लिए जंगल में छोड़ा जाना चाहिए। इस मामले में उन्होंने छत्तीसगढ़ वाइल्ड लाइफ और वन विभाग के परियोजना निदेशक से रिपोर्ट मांगी है।
इस उम्र के हाथी को ट्रेंड करना खतरा
बिलासपुर में वन विभाग के अधिकारियों द्वारा जंगल से पकड़े गए हाथी को बंदी बनाकर पालतू बनाने की कोशिश की शिकायत मिली है। यह विश्वास योग्य नहीं है। इस उम्र के हाथी को कस्टडी में रखकर ट्रेंड नहीं किया जा सकता है। ऐसा करना इंसान के लिए और भी खतरनाक हो जाएगा। इसे लेकर छत्तीसगढ़ वाइल्ड लाइफ और प्रोजेक्ट डायरेक्टर से इसे लेकर उचित कदम उठाने को कहा गया है।’’ -डॉ. एसके खंडूरी, आईजी वाइल्ड लाइफ, दिल्ली
प्रताड़ित नहीं, उसे पुनर्वासित करें
एक महीने से जंगल में अपने झुंड से भटके हाथी को अब जबरन जुल्म कर उसे पालतू बनाने की कोशिश की जा रही है। 20 साल के हाथी को लगातार प्रताड़ित किया जा रहा है। यह वन्य प्राणी संरक्षण अधिनियम के खिलाफ है। हाथी को ट्रैंक्वेलाइज कर पुनर्वासित करने की प्रक्रिया की जानी चाहिए। इसे लेकर केंद्र और राज्य सरकार के मंत्री और अधिकारियों से शिकायत की है। दिल्ली के एक अधिकारी ने इसे गलत बताते हुए रिपोर्ट मांगी है।’’ -नितिन सिंघवी, हाथी के बंदी बनाने की शिकायत करने वाले रायपुर निवासी
आरटीआई में निकाले गए दस्तावेजों के अनुसार मुख्य वन संरक्षक (वन्यप्राणी) व परियोजना संचालक अचानकमार टाइगर रिजर्व बिलासपुर ने 10 अगस्त को अपने प्रदेश के प्रधान मुख्य वन संरक्षक को लिखे गए पत्र में हाथी के पकड़ने की अनुमति मांगी थी। इस दौरान लिखे पत्र से पता चला कि बिलासपुर वन विभाग की तरफ से गांव में नुकसान पहुंचा रहे हाथी को पकड़कर उसे पुनर्वास कर जंगल में छोड़ने की बजाय उसे पालतू बनाने की योजना बना ली गई थी। पत्र में मांग की गई थी हाथी को पकड़कर उसका पालन किया जाएगा। इस पत्र के जवाब में 20 अक्टूबर को प्रधान मुख्य संरक्षक (वन्यप्राणी प्रबंधन एवं जैव विविधता संरक्षण) ने लिखा कि गांववालों के घायल और फसल को नुकसान पहुंचाने वाले हाथी को पकड़ने की अनुमति दी जाती है। इसे पकड़कर उसका ट्रैंक्वेलाइज कर उसे पुनर्वासित किया जाए। उसे बंदी नहीं बनाया जाना चाहिए, न ही उसे आघात पहुंचे।
पालतू बनाने की थी योजना, आरटीआई से खुलासा
इस मामले में मुझे कुछ भी नहीं कहना
विशेषज्ञ लोग को कुछ भी कह दें तो उसका जवाब देने के लिए मैं बाध्य नहीं हूं। इस मामले में मुझे कुछ भी नहीं कहना है। यदि मैंने गलत किया है तो सरकार मुझ पर कार्रवाई करेगी।’’ -तपेश झा, मुख्य वन संरक्षक (वन्य प्राणी) व परियोजना संचालक, अचानकमार टाइगर रिजर्व
बंदी रखने की मनाही है एक्ट में
नितिन ने बताया कि वन प्राणी (संरक्षण) अधिनियम 1972 के अनुसार कुछ विशिष्ट पशुओं को पकड़ने की अनुमति दी जाती है। इसमें कैटेगरी में हाथी भी आता है, उसके अनुसार पकड़े गए हाथी को बंदी नहीं रखा जा सकता है। वन प्राणी अभिरक्षक द्वारा उसे कुछ समय बाद पुन:स्थापित किया जाना है। बंदी बनाकर उसे पालतू बनाने का जिक्र ही नहीं है। एक्ट के मुताबिक इसकी मनाही है।


कहा- हाथी को पुन: स्थापित किया जाए, पालतू बनाने पर छत्तीसगढ़ वन विभाग से मागेंगे रिपोर्ट
29 दिसंबर को प्रकाशित खबर।
hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva unk unk hin_Deva hin_Deva